CELEX: 32018D0219
Language: et
Date: 2018-01-23 00:00:00
Title: Nõukogu otsus (EL) 2018/219, 23. jaanuar 2018, Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu sõlmimise kohta

16.2.2018   
            
            
               ET
            
            
               Euroopa Liidu Teataja
            
            
               L 43/1
            
         NÕUKOGU OTSUS (EL) 2018/219,
   23. jaanuar 2018,
   Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu sõlmimise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõike 6 teise lõigu punktiga a,
   võttes arvesse Euroopa Komisjoni ettepanekut,
   võttes arvesse Euroopa Parlamendi nõusolekut (1)
   
   ning arvestades järgmist:
   
               (1)
            
            
               Kooskõlas nõukogu otsusega (EL) 2017/2240 (2) allkirjastati Euroopa Liidu ja Šveitsi Konföderatsiooni vaheline kasvuhoonegaaside heitkogustega kauplemise süsteemide sidumise leping (edaspidi „leping“) 23. novembril 2017, eeldusel et see hiljem sõlmitakse.
            
         
               (2)
            
            
               Piiramise ja kauplemise süsteemid on poliitikavahendid, mis vähendavad kulutõhusalt kasvuhoonegaaside heidet. Piiramise ja kauplemise süsteemide sidumine peaks kaasa tooma CO2-heite laialdasema maksustamise, avardades heite vähendamise võimalusi ning suurendades kauplemise kulutõhusust. Hästitoimiva rahvusvahelise CO2-turu väljaarendamine kasvuhoonegaaside heitkogustega kauplemise süsteemide (edaspidi „HKSid“) alt-üles suunalise sidumise teel on liidu ja rahvusvahelise üldsuse pikaajaline poliitiline eesmärk, eelkõige kliimaeesmärkide saavutamiseks, sealhulgas Pariisi kliimamuutuste kokkuleppe alusel.
            
         
               (3)
            
            
               Leping tuleks heaks kiita.
            
         
               (4)
            
            
               Lennunduse lisamine Šveitsi HKSi on oluline Šveitsi HKSi sidumiseks liidu HKSiga. Kuna Šveitsi HKS veel lennundust ei hõlma, töötab Šveitsi Konföderatsioon välja õigusnormid, et laiendada Šveitsi HKSi lennundusele. Leping ei tohiks jõustuda enne nimetatud õigusnormide kehtestamist ja enne kui lepingu I lisa B osa on muudetud nii, et selles on osutatud nimetatud õigusnormidele,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu ja Šveitsi Konföderatsiooni vaheline kasvuhoonegaaside heitkogustega kauplemise süsteemide sidumise leping kiidetakse liidu nimel heaks (3).
   Artikkel 2
   1.   Nõukogu eesistuja määrab isiku(d), kes on volitatud liidu nimel vahetama lepingu artiklis 21 sätestatud ratifitseerimis- või heakskiitmiskirju, et väljendada liidu nõusolekut end lepinguga siduda (4).
   2.   Liidu heakskiitmiskirjast teavitatakse üksnes siis, kui Šveitsi Konföderatsioon on võtnud vastu õigusnormid, mis on vajalikud selleks, et laiendada Šveitsi HKSi lennundusele, ning lepingu I lisa B osa on vastavalt muudetud.
   Artikkel 3
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 23. jaanuar 2018
      
         
            Nõukogu nimel
         
         
            eesistuja
         
         V. GORANOV
      
   
   
      (1)  12. detsembri 2017. aasta nõusolek (Euroopa Liidu Teatajas seni avaldamata).
   
      (2)  Nõukogu 10. novembri 2017. aasta otsus (EL) 2017/2240 Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu liidu nimel allkirjastamise ja selle ajutise kohaldamise kohta (ELT L 322, 7.12.2017, lk 1).
   
      (3)  Leping on avaldatud ELT L 322, 7.12.2017, lk 3 koos allkirjastamise otsusega.
   
      (4)  Nõukogu peasekretariaat avaldab lepingu jõustumise kuupäeva Euroopa Liidu Teatajas.